SL Uradni list Evropske unije L 144/21

DELEGIRANA UREDBA KOMISIJE (EU) 2016/861

z dne 18. februarja 2016

o popravku Delegirane uredbe Komisije (EU) št. 528/2014 o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi za ne-delta tveganja, povezana z opcijami, pri standardiziranem pristopu za tržna tveganja in o popravku Delegirane uredbe Komisije (EU) št. 604/2014 o dopolnitvi Direktive 2013/36/EU Evropskega parlamenta in Sveta glede regulativnih tehničnih standardov v zvezi s kvalitativnimi in ustreznimi kvantitativnimi merili za opredelitev kategorij zaposlenih, katerih poklicne dejavnosti pomembno vplivajo na profil tveganosti institucij

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij in investicijskih podjetij, spremembi Direktive 2002/87/ES in razveljavitvi direktiv 2006/48/ES in 2006/49/ES (1) ter zlasti člena 94(2) Direktive,

ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (2) in zlasti tretjega pododstavka člena 329(3), tretjega pododstavka člena 352(6) in tretjega pododstavka člena 358(4) Uredbe,

ob upoštevanju naslednjega:

(1) Člen 329(3), tretji pododstavek člena 352(6) in tretji pododstavek člena 358(4) Uredbe (EU) št. 575/2013 določajo, da Evropski bančni organ (v nadaljnjem besedilu: EBA) pripravi različne metode za upoštevanje drugih tveganj, razen delta tveganja, v kapitalskih zahtevah institucij na način, ki je sorazmeren z obsegom ter zapletenostjo dejavnosti institucij na področju opcij in nakupnih bonov. Zato je EBA s tem v zvezi pripravila osnutek regulativnih tehničnih standardov, ki jih je Komisija podprla in sprejela v Delegirani uredbi Komisije (EU) št. 528/2014 (3).

(2) Okvir za bonitetni nadzor, ki je bil vzpostavljen z Direktivo 2013/36/EU, zahteva, da morajo vse institucije opredeliti vse zaposlene, katerih poklicne dejavnosti pomembno vplivajo na profil tveganosti institucij. V skladu s členom 94(2) Direktive 2013/36/EU je EBA s tem v zvezi pripravila osnutek regulativnih tehničnih standardov, ki jih je Komisija podprla in sprejela v Delegirani uredbi Komisije (EU) št. 604/2014 (4).

(3) V Delegirani uredbi (EU) št. 528/2014 in Delegirani uredbi (EU) št. 604/2014 je prišlo do nekaterih napak, ki jih je treba popraviti.

(4) Poenostavljeni pristop iz Delegirane uredbe (EU) št. 528/2014 bi moral biti na voljo samo za institucije, ki kupujejo izključno opcije in nakupne bone, vendar ne bi smele biti obvezane k uporabi tega pristopa. Zato je primerno, da se popravi ubeseditev člena 2 Delegirane uredbe (EU) št. 528/2014, ki te institucije obvezuje, da uporabljajo poenostavljeni pristop, drugim institucijam pa ne preprečuje njegove uporabe.

(5) Člen 4(1)(c) Delegirane uredbe (EU) št. 604/2014 bi bilo treba ustrezno spremeniti, da se vsi člani osebja, ki po skupnih prejemkih spadajo v isti plačilni razred kot višje vodstvo ali prevzemniki tveganj, opredelijo kot „pomembni nosilci tveganja“, tj. tisti, katerih poklicne dejavnosti pomembno vplivajo na profil tveganosti institucij.

(6) Ta uredba temelji na osnutkih regulativnih tehničnih standardov, ki jih je EBA predložila Komisiji.

(7) EBA je opravila odprta javna posvetovanja o prvotnih osnutkih regulativnih tehničnih standardov, ki jih ta uredba popravlja, analizirala potencialne povezane stroške in koristi ter prosila za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (5).

(8) Da se zagotovi čimprejšnja pravilna uporaba regulativnih tehničnih standardov, bi morala ta uredba začeti veljati dan po objavi v Uradnem listu Evropske unije –

SPREJELA NASLEDNJO UREDBO:

Člen 1

Popravek Delegirane uredbe (EU) št. 528/2014

Člen 2 Delegirane uredbe (EU) št. 528/2014 se nadomesti z naslednjim:

„Člen 2 Samo institucije, ki kupujejo izključno opcije in nakupne bone, lahko uporabljajo poenostavljeni pristop.“

Člen 2

Popravek Delegirane uredbe (EU) št. 604/2014

V členu 4(1) Delegirane uredbe (EU) št. 604/2014 se točka (c) nadomesti z naslednjim:

„(c) celotni dodeljeni prejemki zaposlenemu v preteklem poslovnem letu so enaki ali večji od najnižjih celotnih prejemkov, dodeljenih v navedenem poslovnem letu članu višjega vodstva ali zaposlenemu, ki izpolnjuje katero koli merilo iz točk 1, 5, 6, 8, 11, 12, 13 ali 14 člena 3“.

Člen 3

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. februarja 2016 Za Komisijo Predsednik Jean-Claude JUNCKER

(1) UL L 176, 27.6.2013, str. 338.

(2) UL L 176, 27.6.2013, str. 1.

(3) Delegirana uredba Komisije (EU) št. 528/2014 z dne 12. marca 2014 o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi za ne-delta tveganja, povezana z opcijami, pri standardiziranem pristopu za tržna tveganja (UL L 148, 20.5.2014, str. 29).

(4) Delegirana uredba Komisije (EU) št. 604/2014 z dne 4. marca 2014 o dopolnitvi Direktive 2013/36/EU Evropskega parlamenta in Sveta glede regulativnih tehničnih standardov v zvezi s kvalitativnimi in ustreznimi kvantitativnimi merili za opredelitev kategorij zaposlenih, katerih poklicne dejavnosti pomembno vplivajo na profil tveganosti institucij (UL L 167, 6.6.2014, str. 30).

(5) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).